钦定古今图书集成/方舆汇编/职方典/第1183卷 > 《重修石鼓寺记》荆维藩
## 钦定古今图书集成/方舆汇编/职方典/第1183卷 > 《重修石鼓寺记》荆维藩

梵宫古刹称名境者，多借灵江山形胜，而其完缺修
举，实资人力成之。圻郡滨江，麟峦凤屿，环峙东西。城
北则石踞中流，名曰龙矶。逶折城南，石又粼粼蹲出，
名曰浮玉矶。泊岸数武，厥有遗址，曰石鼓寺。《志》称建
自宋咸宁间，至所名石鼓殊，末悉何解。俗传寺有石，
形如岐阳石鼓、宣王猎碣之类，说亦杳无所据。考诸
纪载，虽“白鹤鼓槌”、“零陵鸣石”，“河鼓星摇”、“蜀桐扣响”，种
种奇迹多有之，亦何取义而名厥寺？尝搜览名山，凡
刱辟精舍，恒视一方风景所聚。昔惠藏、道通二禅师
缉茅紫玉，竺道生竖石为徒，禅乘宗风，闻性空寂，无
声有声，棒喝痴聋，以臆释之。或亦静峙兀岩，神钲远
觉，将寓有微指，非仅如里俗传云者。予藩先世自建
昌迁国于圻，览兹形胜，爰议修举，乃不靳重赀，命承
奉阮古督其役，鼎新殿庑，庄严佛像，一切钟磬炉瓶
之属，咸为铸造。寺侧园囿，给僧蔬供，以司香火。尔时
殿宇巍然，颇多幽致，称境内名刹。数百年来，江山臻
胜，浮玉矶垒成高阁，游览名胜者骈集江滨，而兹寺
日渐颓朽。郡中贤士大夫慨然有修葺之议。予遂嘉
与维新，捐赀助役，共襄盛举。殿循旧宇，规制稍更。缭
以周垣，可御风雨。而后殿居奉接引大士，则向来有
僧载赴海上，阻留兹地者。机缘相凑，良自不偶。昔之
缺而未完者，今固犁然备之矣。凭眺江山，来憩斯宇。
叩寂闻声，宝花香散，将无枹举响应，种性菩提鼓甲
而出者乎！殿宇落成，命镌诸石，俾后之览兹刹者，与
江山形胜共垂不朽云。